**ԱՄՓՈՓԱԹԵՐԹ**

**«ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՄԱՍԻՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ**

|  |  |
| --- | --- |
| **1**. **ՀՀ տարածքային կառավարման և ենթակառուցվածքների նախարարություն** | 21.10.2022 թ. |
| N ԳՍ/15.2/28025-2022 գրություն |
| Դիտողություններ և առաջարկություններ չկան։ | Ընդունվել է ի գիտություն։ |
| **2.Կրթության, գիտության, մշակույթի և սպորտի նախարարություն** | 14.10.2022 թ. |
| N 01/11.2/26017-2022 գրություն |
| «Հայաստանի Հանրապետության առանց ծնողական խնամքի մնացած երեխաների սոցիալական պաշտպանության մասին օրենքում փոփոխություններ և լրացումներ կատարելու մասին» ՀՀ օրենքի նախագծի (այսուհետ՝ Նախագիծ) վերաբերյալ ներկայացնում ենք հետևյալ նկատառումները.  1) Ըստ «Առանց ծնողական խնամքի մնացած երեխաների սոցիալական պաշտպանության մասին» օրենքի Հոդված 1-ի՝ «Սույն օրենքը տարածվում է առանց ծնողական խնամքի մնացած երեխաների, ինչպես նաև առանց ծնողական խնամքի մնացած երեխաների թվին պատկանող մինչև 23 տարեկան անձանց վրա:»:  Նախագծի Հոդված 1-ով նախատեսվում է անձանց վրա բառերից հետո լրացնել , իսկ սույն օրենքի 7-րդ հոդվածով սահմանված դեպքերում նաև մինչև 26 տարեկան անձանց վրա բառերը։  Համաձայն Նախագծի հիմնավորման՝ համապատասխան օրենսդրական փոփոխության արդյունքում նախատեսվում է ընդլայնել առանց ծնողական խնամքի մնացած երեխաների թվին պատկանող զինվորական ծառայությունից վերադարձած, ինչպես նաև ինչպես նաև մինչև 3 տարեկան երեխայի խնամքի արձակուրդում գտնվող առանց ծնողական խնամքի մնացած երեխաների թվին պատկանող անձանց անվճար բարձրագույն կրթություն ստանալու իրավունքը 23 տարեկանից հետո, բայց ոչ ավել քան 26 տարեկանը։  Առաջարկում ենք դիտարկել Նախագծի Հոդված 1-ով նախատեսվող փոփոխության անհրաժեշտությունը, *քանի որ այն կվերաբերվի բոլոր սովորողներին,* քանի որՆախագծի Հոդված 6-ով նախատեսվում է օրենքի Հոդված 7-ը լրացնել համապատասխանաբար 5-րդ ու 6-րդ մասերով, որոնց դրույթների հիմքով արդեն իսկ ամրագրվում է ակնկալվող իրավունքը, | Ընդունվել է։  Խմբագրվել է։ |
| 2) միաժամանակ առաջարկում ենք Նախագծի Հոդված 6-ով նախատեսված օրենքի Հոդված 7-ում լրացվող 5-րդ և 6-րդ մասերը խմբագրել հետևյալ բովանդակությամբ.  «5. Սահմանված կարգով Նախնական մասնագիտական (արհեստագործական) կամ միջին մասնագիտական կամ բակալավրի ու անընդհատ և ինտեգրացված կրթական ծրագրերով ուսումնառող այն սովորողները, որոնք զորակոչվելու պահին ունեն առանց ծնողական խնամքի մնացած երեխաների թվին պատկանող անձի կարգավիճակ՝ ծառայության ավարտից հետո պահպանում են համապատասխան ուսումնական հաստատությունում անվճար հիմունքներով սովորելու հնարավորությունը՝ մինչև ուսման ավարտը, բայց ոչ ավել քան մինչև 26 տարին լրանալը։  6. Հղիության և ծննդաբերության, ինչպես նաև մինչև 3 տարեկան երեխայի խնամքի արձակուրդում գտնվող առանց ծնողական խնամքի մնացած երեխաների թվին պատկանող նախնական մասնագիտական (արհեստագործական) կամ միջին մասնագիտական կամ բակալավրի ու անընդհատ և ինտեգրացված կրթական ծրագրերով ուսումնառող սովորողները պահպանում են համապատասխան ուսումնական հաստատությունում անվճար հիմունքներով սովորելու հնարավորությունը՝ մինչև ուսման ավարտը, բայց ոչ ավել քան մինչև 26 տարին լրանալը։ | Ընդունվել է։  Խմբագրվել է։ |
| 3) առաջարկում ենք նաև Նախագծի Հոդված 8-ի Եզրափակիչ մաս և անցումային դրույթներ հոդվածը սույն Նախագծի 5-րդ և 6-րդ մասերին համապատասխան լրացնել նոր պարբերությամբ հետևյալ բովանդակությամբ. «Սույն օրենքն ուժի մեջ մտնելու պահին ուսումնառության մեջ գտնվող առանց ծնողական խնամքի մնացած երեխաների թվին պատկանող նախնական մասնագիտական (արհեստագործական) կամ միջին մասնագիտական կամ բակալավրի ու անընդհատ և ինտեգրացված կրթական ծրագրերով օրենքի Հոդված 7-ի 5-րդ և 6-րդ մասերով նախատեսված սովորողները պահպանում են ուսումնական հաստատությունում անվճար հիմունքներով սովորելու հնարավորությունը՝ մինչև ուսումնառության ավարտը, բայց ոչ ավել քան մինչև 26 տարին լրանալը։ | Ընդունվել է։  Խմբագրվել է։ |
| **Կրթության, գիտության, մշակույթի և սպորտի նախարարություն** | 14.12.2022 թ. |
|  | N 01//31659-2022 գրություն |
| Ի պատասխան Ձեր 2022 թվականի դեկտեմբերի 8-ի ՆՄ/30931-2022 գրության՝ հայտնում եմ, որ Կրթության, գիտության, մշակույթի և սպորտի նախարարությունը առաջարկում է «Հայաստանի Հանրապետության առանց ծնողական խնամքի մնացած երեխաների սոցիալական պաշտպանության մասին օրենքում փոփոխություններ և լրացումներ կատարելու մասին» ՀՀ օրենքի նախագծի լրամշակված տարբերակի 5-րդ հոդվածի 3-րդ կետում «Նախնական մասնագիտական (արհեստագործական), միջին մասնագիտական» բառերից հետո ավելացնել «,» կետադրական նշանը։ | Ընդունվել է։  Խմբագրվել է։ |
| **3. ՀՀ մարդու իրավունքների պաշտպան** | 21.10.2022 թ. |
| N  01/13.2/5313-2022 գրություն |
| ««Առանց ծնողական խնամքի մնացած երեխաների սոցիալական պաշտպանության մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծի վերաբերյալ ՀՀ մարդու իրավունքների պաշտպանի աշխատակազմի կարծիքը հանգում է հետևյալին.   1. Նախագծի 1-ին հոդվածով նախատեսվում է, որ  «Առանց ծնողական խնամքի մնացած երեխաների սոցիալական պաշտպանության մասին» ՀՀ օրենքը տարածվում է առանց ծնողական խնամքի մնացած երեխաների, ինչպես նաև առանց ծնողական խնամքի մնացած երեխաների թվին պատկանող մինչև 23 տարեկան անձանց վրա, իսկ նույն օրենքի 7-րդ հոդվածով սահմանված դեպքերում նաև մինչև 26 տարեկան անձանց վրա։   Օրենքի 7-րդ հոդվածով ամրագրվում են կրթության և դաստիարակության բնագավառում առանց ծնողական խնամքի մնացած երեխաների իրավունքների պաշտպանությանն ուղղված միջոցառումները։  Նախագծի 6-րդ հոդվածի 4-րդ մասով նախատեսվում է Օրենքի 7-րդ հոդվածի 5-րդ մասով սահմանել, որ այն անձինք, որոնք զորակոչվելու պահին ունեն առանց ծնողական խնամքի մնացած երեխաների թվին պատկանող անձի կարգավիճակ և բարձրագույն ուսումնական հաստատության բակալավրի կրթական աստիճանի ուսանող են ծառայության ավարտից հետո պահպանում են բարձրագույն ուսումնական հաստատությունում անվճար հիմունքներով սովորելու հնարավորությունը՝ մինչև բակալավրի կրթական աստիճանի ավարտը, բայց ոչ ավել քան մինչև 26 տարին լրանալը։  Միևնույն ժամանակ, Նախագծի նույն կարգավորմամբ նախատեսվում է Օրենքի 7-րդ հոդվածի 6-րդ մասով սահմանել, որ հղիության և ծննդաբերության, ինչպես նաև մինչև 3 տարեկան երեխայի խնամքի արձակուրդում գտնվող առանց ծնողական խնամքի մնացած երեխաների թվին պատկանող ուսանողները պահպանում են բարձրագույն ուսումնական հաստատությունում անվճար հիմունքներով սովորելու հնարավորությունը՝ մինչև բակալավրի կրթական աստիճանի ավարտը, բայց ոչ ավել քան մինչև 26 տարին լրանալը։  Նախագծի հիմնավորումներում ներկայացվում է, որ 26 տարեկանը որպես շեմ ընտրվել է՝ որպես օրինակ ընդունելով «Պետական կենսաթոշակների մասին» և «Պետական նպաստների մասին» ՀՀ օրենքները, որոնցով կերակրող կորցրածի կենսաթոշակի կամ նպաստի իրավունքը՝ նրանց սովորելու պարագայում պահպանվում է մինչև վերջինիս 26 տարին լրանալը։  Այս առումով, կարծում ենք, որ պետք է քննարկման առարկա դարձնել առավելագույն շեմի ընտրության հարցը։ Մասնավորապես, խնդիրն այն է, որ Նախագծի 1-ին հոդվածի այնպիսի մեկնաբանությունը, որի պարագայում Օրենքը տարածվում է մինչև 26 տարեկան անձանց վրա միայն Նախագծի 6-րդ հոդվածի 4-րդ մասով նախատեսված դեպքերի (զորակոչվելու պահին բակալավրի կրթական աստիճանի ուսանող լինելու կամ հղիության և ծննդաբերության, ինչպես նաև մինչև 3 տարեկան երեխայի խնամքի արձակուրդում գտնվելու ու բակալավրի կրթական աստիճանի ուսանող լինելու) և ոչ Օրենքի 7-րդ հոդվածով սահմանված գործող կարգավորումների վրա, ապա կրթության և դաստիարակության բնագավառում առանց ծնողական խնամքի մնացած երեխաների իրավունքների պաշտպանությանն ուղղված միջոցառումներից դուրս են մնում առանց ծնողական խնամքի մնացած երեխաների թվին պատկանող ուսանողները 23 տարին լրանալու պահից հենց ուսումնառության ընթացքում։  Գտնում ենք, որ առավել նպատակահարմար և ընդունելի է կրթության և դաստիարակության բնագավառում առանց ծնողական խնամքի մնացած երեխաների իրավունքների պաշտպանությանն ուղղված բոլոր միջոցառումները նախատեսել առանց ծնողական խնամքի մնացած երեխաների թվին պատկանող անձանց համար՝ սահմանելով վերջիններիս այդ միջոցառումներից օգտվելու համար առավել լայն հնարավորություններ և ընդարձակելով այդ միջոցառումներից օգտվելու հնարավորությունը ոչ թե մինչև վերջիններիս 26 տարին լրանալը, այլ մինչև վերջիններիս երիտասարդության ավարտը (30 տարին լրանալը)։  Այս առումով, հատկանշական է նաև, որ «Զինվորական ծառայության և զինծառայողի կարգավիճակի մասին» ՀՀ օրենքի 19-րդ հոդվածի 1-ին մասի համաձայն՝ գիտության և կրթության բնագավառներում տարկետում կարող է տրվել մինչև անձի 28 տարին լրանալը։  Հիմք ընդունելով վերոգրյալը՝ առաջարկում ենք քննարկման առարկա դարձնել Նախագծով Օրենքի 7-րդ հոդվածով նախատեսված միջոցառումներից օգտվելու հնարավորությունը առանց ծնողական խնամքի մնացած երեխաների թվին պատկանող անձանց համար մինչև վերջիններիս երիտասարդության ավարտը նախատեսելու այլ կերպ առանց ծնողական խնամքի մնացած երեխաների թվին պատկանող անձանց հարցը. նման պարագայում կարիք կլինի նաև փոփոխություն կատարել Օրենքի 2-րդ հոդվածում։ | Չի ընդունվել։  Հաշվի առնելով այն հանգամանքը, որ առաջարկվող համապատասխան օրենսդրական փոփոխության արդյունքում կընդլայնվի առանց ծնողական խնամքի մնացած երեխաների թվին պատկանող զինվորական ծառայությունից վերադարձած, ինչպես նաև ինչպես նաև մինչև 3 տարեկան երեխայի խնամքի արձակուրդում գտնվող առանց ծնողական խնամքի մնացած երեխաների թվին պատկանող անձանց անվճար բարձրագույն կրթություն ստանալու իրավունքը 23 տարեկանից հետո, բայց ոչ ավել քան 26 տարեկանը, դրանով իսկ նպաստելով որ անձը ստանա կրթություն և դրանով իսկ կապահովվի վերջինիս համար աշխատաշուկայում մրցունակ լինելու նախադրյալները։ |
| 1. Նախագծի 2-րդ հոդվածում կիրառվում է «պատժից պայմանական վաղաժամկետ ազատելու որոշում չի կայացվել» ձևակերպումը։   Առաջարկում ենք «պատժից պայմանական վաղաժամկետ ազատելու որոշում չի կայացվել» արտահայտությունը փոխարինել «պատիժը կրելուց պայմանական վաղաժամկետ ազատելու որոշում չի կայացվել» արտահայտությամբ՝ համապատասխանեցնելով ՀՀ քրեական օրենսգրքի 85-րդ հոդվածում տրված ձևակերպումներին։ | Ընդունվել է։  Խմբագրվել է։ |
| **4. ՀՀ առողջապահության նախարարություն** | 17.10.2022 թ. |
| N ԱԱ/03.2/24796-2022 գրություն |
| Դիտողություններ և առաջարկություններ չկան։ | Ընդունվել է ի գիտություն։ |
| **5. ՀՀ ֆինանսների նախարարություն** | 21.10.2022 թ. |
| N  01/8-3/18309-2022 գրություն |
| Ուսումնասիրելով Ձեր ս.թ. հոկտեմբերի 10-ի N ՆՄ/ՔՀ-2-1/25475-2022 գրությամբ ներկայացված «Հայաստանի Հանրապետության առանց ծնողական խնամքի մնացած երեխաների սոցիալական պաշտպանության մասին օրենքում փոփոխություններ և լրացումներ կատարելու մասին»  ՀՀ կառավարության որոշման նախագիծը (այսուհետ՝ Նախագիծ) հայտնում ենք հետևյալը.  Նախագծով առաջարկվում է կատարել համապատասխան օրենսդրական փոփոխություն, որի արդյունքում կընդլայնվի առանց ծնողական խնամքի մնացած երեխաների թվին պատկանող զինվորական ծառայությունից վերադարձած, ինչպես նաև մինչև 3 տարեկան երեխայի խնամքի արձակուրդում գտնվող առանց ծնողական խնամքի մնացած երեխաների թվին պատկանող անձանց անվճար բարձրագույն կրթություն ստանալու իրավունքը 23 տարեկանից հետո, բայց ոչ ավել քան 26 տարեկանը:  Այդ կապակցությամբ հայտնում ենք, որ Նախագծի ընդունումը (մասնավորապես Նախագծի 6-րդ հոդվածով առաջարկվող փոփոխությունները) ենթադրում է ՀՀ պետական բյուջեից լրացուցիչ ծախսերի հատկացման անհրաժեշտության, որի մասով Նախագծում բացակայում է ֆինանսական գնահատականը:  Ելնելով վերոգրյալից առաջարկում ենք հստակեցնել պահանջվող լրացուցիչ գումարի չափը, ինչպես նաև ներկայացնել ֆինանսավորման աղբյուրները: | Ընդունվել է ի գիտություն։ |
| **ՀՀ ֆինանսների նախարարություն** | 28.12.2022 թ. |
|  | N  01/8-3/22969-2022 գրություն |
| Ձեր ս.թ. 19.12.2022թ. N ՆՄ//31902-2022 գրությամբ ներկայացված՝ «Առանց ծնողական խնամքի մնացած երեխաների սոցիալական պաշտպանության մասին» օրենքում փոփոխություններ և լրացումներ կատարելու մասին»  ՀՀ օրենքի նախագծի (այսուհետ՝ Նախագիծ) վերաբերյալ հայտնում ենք հետևյալը.  Նախագծով առաջարկվում է կատարել համապատասխան օրենսդրական փոփոխություն, որի արդյունքում կընդլայնվի առանց ծնողական խնամքի մնացած երեխաների թվին պատկանող՝ զինվորական ծառայությունից վերադարձած, ինչպես նաև մինչև 3 տարեկան երեխայի խնամքի արձակուրդում գտնվող անձանց անվճար միջին մասնագիտական և բարձրագույն կրթություն ստանալու իրավունքը 23 տարեկանից հետո, բայց ոչ ավել քան 26 տարեկանը:  Ընդ որում, Նախագծի 5-րդ հոդվածով առաջարկվող փոփոխությամբ կապահովվի առանց ծնողական խնամքի մնացած երեխաների անվճար կրթություն ստանալու իրավունքի իրացումը նաև նախնական մասնագիտական (արհեստագործական) ուսումնական հաստատություններում, որը կհանգեցնի ՀՀ 2023թ. պետական բյուջեի ծախսերի ավելացման՝ 5.8 մլն դրամի չափով:  Նկատի ունենալով այն հանգամանքը, որ բարձրացված հարցը բխում է ՀՀ կառավարության 2021-2026 թվականների գործունեության միջոցառումների ծրագրից՝ (կետ 12.3), Նախագծի վերաբերյալ առարկություններ չունենք, պայմանով, որ վերը նշված ծախսերը կիրականացվեն ՀՀ կրթության, գիտության, մշակույթի և սպորտի նախարարությանը նախատեսվող ընդհանուր բյուջետային հատկացումների շրջանակներում (այս կապակցությամբ կարևորում ենք վերջինիս դիրքորոշումը): | Ընդունվել է ի գիտություն։ |
| **6.ՀՀ պաշտպանության նախարարություն** | 25.10.2022 թ. |
| N  ՊՆ/510/5086-2022 գրություն |
| Դիտողություններ և առաջարկություններ չկան։ | Ընդունվել է ի գիտություն։ |
| **7. ՀՀ արդարադատության նախարարություն** | 25.01.2023 թ. |
| N 01/27.2/3718-2023 գրություն |
| «Առանց ծնողական խնամքի մնացած երեխաների սոցիալական պաշտպանության մասին» օրենքում փոփոխություններ և լրացումներ կատարելու մասին» օրենքի նախագծի (այսուհետ՝ Նախագիծ) 1-ին հոդվածի 3-րդ մասում անհրաժեշտ է հստակեցնել «անկախ կյանք» ձևակերպումը՝ նկատի ունենալով այն հանգամանքը, որ վերոնշյալ օրենքում բացահայտված չէ տվյալ հասկացության իրավական բովանդակությունը, ինչպես նաև հաշվի առնելով «Նորմատիվ իրավական ակտերի մասին» օրենքի 15-րդ հոդվածի 3-րդ մասի պահանջները, որոնց համաձայն՝ ***եթե նորմատիվ իրավական ակտում օգտագործվում են նոր կամ բազմիմաստ կամ այնպիսի հասկացություններ կամ տերմիններ, որոնք առանց պարզաբանման միանշանակ չեն ընկալվում, կամ այլ նորմատիվ ակտով տրված է այդ հասկացությունների կամ տերմինների այլ սահմանում, ապա տվյալ ակտով տրվում են այդ ակտի էությունից բխող դրանց սահմանումները****:* ***Սահմանումները պետք է լինեն այնպիսին, որ ապահովեն դրանց միատեսակ ու միանշանակ ընկալումն ու կիրառումը:*** | Ընդունվել է։  Խմբագրվել է։ |
| Նախագծի 5-րդ հոդվածի 4-րդ մասով լրացվող կարգավորումների համաձայն՝ առանց ծնողական խնամքի մնացած երեխաների թվին պատկանող **զինվորական ծառայությունից վերադարձած**, **ինչպես նաև մինչև 3 տարեկան երեխայի խնամքի արձակուրդում գտնվող** առանց ծնողական խնամքի մնացած երեխաների թվին պատկանող անձանց **անվճար բարձրագույն կրթություն ստանալու իրավունքը** գործելու է մինչև անձի՝ 26 տարին լրանալը, ներկայիս 23-ի փոխարեն:  Սկզբունքորեն համաձայն լինելով Նախագծով առաջարկվող կարգավորումների հետ՝ հարկ ենք համարում անդրադառնալ «Առանց ծնողական խնամքի մնացած երեխաների սոցիալական պաշտպանության մասին» օրենքի (այսուհետ՝ Օրենք) 1-ին հոդվածին, որի համաձայն՝  ***սույն օրենքը տարածվում է*** *առանց ծնողական խնամքի մնացած երեխաների, ինչպես նաև առանց ծնողական խնամքի մնացած երեխաների թվին պատկանող* ***մինչև 23 տարեկան անձանց վրա****:*  Վերոգրյալ իրավական կարգավորումների բովանդակային վերլուծությունից բխում է, որ Օրենքի 1-ին հոդվածով ամրագրված է դրույթ, ըստ որի՝ Օրենքը տարածվում է համապատասխան կատեգորիաների մինչև 23 տարեկան անձանց վրա, մինչդեռ Նախագծով լրացվող կարգավորումների դեպքում մի խումբ անձանց **անվճար բարձրագույն կրթություն ստանալու իրավունքը** գործելու է մինչև նրանց՝ 26 տարին լրանալը: Տվյալ կարգավորման պարագայում կառաջանա հակասություն Նախագծով առաջարկվող և գործող դրույթների միջև, հետևաբար, այս համատեքստում առաջարկում ենք համապատասխան լրացում կատարել նաև Նախագծի 1-ին հոդվածում՝ ապահովելու համար «Նորմատիվ իրավական ակտերի մասին» օրենքի 13-րդ հոդվածի 8-րդ մասի պահանջը, որի համաձայն՝ ***նորմատիվ իրավական ակտերում բացառվում են*** *իրավական նորմերի անհիմն կրկնությունները և* ***ներքին հակասությունները:*** | Ընդունվել է։  Խմբագրվել է։ |
| **Նախագծի վերաբերյալ առկա են նաև տեխնիկական բնույթի հետևյալ դիտողությունները՝**  **1**) Նախագծի 1-ին հոդվածի մասերի համարները տեքստից անհրաժեշտ է բաժանել միջակետով՝ նկատի ունենալով «Նորմատիվ իրավական ակտերի մասին» օրենքի 14-րդ հոդվածի 7-րդ մասի դրույթները, որոնց համաձայն*՝  օրենսդրական ակտի հոդվածները, մասերը և կետերը համարակալվում են արաբական թվանշաններով: Հոդվածում ենթակետերը համարակալվում են հայերենի այբուբենի փոքրատառերով:* ***Հոդվածների և մասերի համարները տեքստից բաժանվում են միջակետերով, իսկ հոդվածների կետերի համարները` փակագծերով:*** *Հոդվածում ենթակետի` հայերենի այբուբենի փոքրատառերով նշված համարները տեքստից բաժանվում են միջակետով:*  **Նույն դիտողությունը վերաբերում է նաև Նախագծի 5-րդ հոդվածին:** | Ընդունվել է։  Խմբագրվել է։ |
| Նախագծի 1-ին հոդվածի 1-3-րդ մասերում «պարբերությունների», «պարբերությունից» և «պարբերությունով» բառերն անհրաժեշտ է համապատասխանաբար փոխարինել «մասերում», «մասից» և «մաս» բառերով՝ նկատի ունենալով «Նորմատիվ իրավական ակտերի մասին» օրենքի 14-րդ հոդվածի 3-րդ մասի կարգավորումը, որի համաձայն՝ ***օրենսդրական ակտերում հոդվածները բաժանվում են «մասեր» կոչվող միայն համարակալված պարբերությունների:*** *Հոդվածների մասերը կարող են բաժանվել միայն համարակալված կետերի, կետերը` միայն համարակալված ենթակետերի:* | Ընդունվել է։  Խմբագրվել։ |
| **8. ՀՀ վարչապետի աշխատակազմի սոցիալական հարցերի վարչություն** |  |
| «Առանց ծնողական խնամքի մնացած երեխաների սոցիալական պաշտպանության մասին օրենքում փոփոխություններ և լրացումներ կատարելու մասին» ՀՀ օրենքի նախագծին հավանություն տալու մասին» Կառավարության որոշման նախագծի նախաբանում «Ազգային ժողովի կանոնակարգ» ՀՀ սահմանադրական օրենքի 73-րդ հոդվածին արված հղումն առաջարկում ենք հանել, քանի որ վերջինս վերաբերում է Կառավարության որոշմամբ անհետաձգելի համարվող օրենքի նախագծի քննարկման ժամկետներին, մինչդեռ տվյալ նախագծի 2-րդ կետի համաձայն՝ Կառավարության օրենսդրական նախաձեռնությունը սահմանված կարգով է ներկայացվում ՀՀ Ազգային ժողով, միևնույն ժամանակ խմբագրման կարիք ունի տվյալ նախագծի 1-ին կետը՝ ճիշտ նշելով օրենքի վերնագիրը: | Ընդունվել է։  Խմբագրվել է։ |
| Նախագծով նախատեսված առանց ծնողական խնամքի մնացած (այսուհետ՝ ԱԾԽՄ) երեխաների և նրանց թվին դասվող անձանց լրացուցիչ սոցիալական երաշխիքի տրամադրման, մասնավորապես՝ անվճար հիմունքներով կրթություն ստանալու առաջարկի հետ կապված առկա է հետևյալ դիտարկումը՝  Կառավարությունը որդեգրել է այն քաղաքականությունը, որ ուսման վարձի լրիվ կամ մասնակի փոխհատուցում պետք է տրամադրվի ոչ թե հաշվի առնելով միայն անձի որևէ սոցիալական խմբի պատկանելությունը, այլ նաև տվյալ անձի առաջադիմությունը: Հիմք ընդունելով վերոգրյալը՝ Կառավարությունը 2021 թվականին հանդես է եկել օրենսդրական նախաձեռնություններով և փոփոխություններ են կատարվել «Բարձրագույն և հետբուհական մասնագիտական կրթության մասին» օրենքի 6-րդ և «Նախնական մասնագիտական (արհեստագործական) և միջին մասնագիտական կրթության մասին» օրենքի 4-րդ հոդվածներում, որոնցով նախատեսվել է առաջադիմության որոշակի շեմի հաղթահարում ուսման վարձի լրիվ կամ մասնակի փոխհատուցում ստանալու համար:  Միաժամանակ, Ազգային ժողովի կողմից 2022 թվականի նոյեմբերի 16-ին հաստատվել է «Հայաստանի Հանրապետության կրթության մինչև 2030 թվականի զարգացման պետական ծրագիրը», որի հավելվածի «Համընդհանուր ներառական սովորողակենտրոն կրթական միջավայրի ստեղծումը» բաժնի 81-րդ կետի 3-րդ ենթակետի «ԺԲ» պարբերությամբ սահմանվել է, որ «**բարձր առաջադիմություն ցուցաբերող**, սակայն սոցիալապես անապահով կամ վճարունակության ոչ բավարար մակարդակ ունեցող ուսանողներին պետական կրթաթոշակների տրամադրում և փոխհատուցում՝ բացառելով անվճարունակության պատճառով նման ուսանողների՝ բուհական կրթական համակարգից դուրս մնալու դեպքերը»: Հաշվի առնելով վերոգրյալը՝ առաջարկում ենք ներկայացված նախագիծը համապատասխանեցնել «Բարձրագույն և հետբուհական մասնագիտական կրթության մասին» և «Նախնական մասնագիտական (արհեստագործական) և միջին մասնագիտական կրթության մասին» օրենքներին, ինչպես նաև Հայաստանի Հանրապետության կրթության մինչև 2030 թվականի զարգացման պետական ծրագրին և սահմանել առաջադիմության պահանջ ուսման վարձի փոխհատուցում ստանալու նպատակով: | Չի ընդունվել՝ հաշվի առնելով այն հանգամանքը, որ անվճար կրթության իրավունքը սոցիալական երաշխիք է՝ անկախ առաջադիմության աստիճանից։ Սոցիալական երաշխիքը կապված է անձի օրենսդրությամբ սահմանված կարգով որևէ հիմքի առկայությամբ պայմանավորված՝ առանց ծնողական խնամքի մնալու հանգամանքով, որն ինքին անձի համար ստեղծում է դժվարին իրավիճակ իրավունքները լիարժեք իրացնելու տեսանկյունից, հետևաբար այս երաշխիքը աջակցություն է ԱԾԽՄ կամ ԱԾԽՄ թվին պատկանող անձին իր իրավունքն իրացնելու համար, որի դեպքում անձի առաջադիմությունը էական պայման հանդիսանալը մարդու իրավունքն իրացնելու խոչընդոտող պայման կարող է լինել, ավելին նման պայմանի ներդրումն ինքնին կխաթարի պետության պոզիտիվ պարտավորությունը և կհանդիսանա վատթարացնող նորմ։ Նախագիծը մշակման փուլից ի վեր քննարկվել է թե՛ կրթության, գիտության, մշակույթի և սպորտի նախարարության և թե՛ Ազգային ժողովի գործընկերների հետ և հիշյալ փոփոխության կարևորությունն ամրագրվել է որպես իրավունքահեն պետության պոզիտիվ պարտավորության լիարժեքության ապահովում։ |
| Նախագծի 2-րդ հոդվածով նախատեսվում է օրենքի 2-րդ հոդվածի 1-ին և 2-րդ մասերում ԱԾԽՄ երեխաների թվին դասել նաև այն երեխաներին, ում ծնողները կալանավորված կամ ազատազրկված են, եթե պատիժը կրելուց պայմանական վաղաժամկետ ազատելու որոշում չի կայացվել, առաջարկում ենք հստակեցնել՝ կա արդյո՞ք դատարանի որոշում, թե ոչ (ազատազրկված են մինչև դատը, դրանից հետո, թե ...): | Չի ընդունվել՝ հաշվի առնելով այն հանգամանքը, որ կալանավորումը կամ ազատազրկումը ևս դատական որոշմամբ են իրականացվում։ |
| Նախագծի 2-րդ հոդվածի 2-րդ մասից հետո լրացվող մասով տրված ձևակերպումը խմբագրման կարիք ունի, կարծում ենք, որ «կամ 19 տարին լրանալու կապակցությամբ» բառերի փոխարեն արժե նշել «ինչպես նաև 19 տարին լրանալու կապակցությամբ» բառերը, քանի որ առկա ձևակերպումից հետևում է, որ սովորողը կրթության իրավունքը վաղ իրացնելու դեպքում չի համարվում մանկատան շրջանավարտ: | Ընդունվել է։  Խմբագրվել է։ |
| Նախագծի 2-րդ հոդվածի 3-րդ մասն առաջարկում ենք ձևակերպել որպես ԱԾԽՄ երեխաների սոցիալական պաշտպանության պետական քաղաքականության նպատակ՝ օրենքի 4-րդ հոդվածում, քանի որ ԱԾԽՄ երեխաների թվին պատկանող անձանց սահմանման հետ (օրենքի 2-րդ հոդված) տվյալ ձևակերպումը կապ չունի: | Ընդունվել է։  Խմբագրվել է։ |
| Նախագծի 2-րդ հոդվածից հետո նախագծի համարակալումը խախտված է (հոդված 2-ը նշված է 2 անգամ): | Ընդունվել է։  Խմբագրվել է։ |
| Նախագծի 2-րդ հոդվածով նախատեսվում է օրենքի 3-րդ հոդվածում ԱԾԽՄ երեխաների սոցիալական պաշտպանության իրավական կարգավորումներում լրացում կատարել ՀՀ ընտանեկան օրենսգրքով, առաջարկում ենք տվյալ լրացումը նախատեսել նաև օրենքի 4-րդ հոդվածի 1-ին մասի 1-ին կետում: | Ընդունվել է։  Խմբագրվել է։ |
| Հիմք ընդունելով «Նորմատիվ իրավական ակտերի մասին» օրենքի 14-րդ հոդվածի կարգավորումները (**Նորմատիվ իրավական ակտի մասերը, դրանց համարակալումը և վերնագրերը**)՝ առաջարկում ենք վերանայել օրենքը մասերի համարակալման տեսանկյունից, քանի որ օրենքի մի շարք հոդվածներում մասերը նշված են առանց համարակալման (օրինակ՝ 1-5-րդ հոդվածներ, 12-րդ հոդված և այլն), իսկ մի շարք հոդվածներում մասերը համարակալված են (օրինակ՝ 6-11-րդ հոդվածներ): | Չի ընդունվել՝ հաշվի առնելով այն հանգամանքը, որ ոլորտային օրենսդրության համալիր փոփոխությունից հետո սույն օրենքը կրկին վերանայվելու է և առաջարկված փոփոխությունը առավել նպատակային է կիրառել օրենքը նոր խմբագրությամբ շարադրելու պարագայում, իսկ ներկայում օրենքի նախագիծը մշակվելիս առաջնորդվել ենք Նորմատիվ իրավական ակտերի մասին ՀՀ օրենքի 34-րդ հոդվածի 3-րդ մասով։ |
| Նախագծի հիմնավորման 6-րդ բաժնում կապը ռազմավարական **փաստաթղթերի** հետ հստակ նկարագրված և հիմնավորված չէ, փոխարենը տրված է ընդհանրական հղում Կառավարության 2021-2026թթ. գործունեության միջոցառումների ծրագրի կետին, ինչը չի համապատասխանում վարչապետի աշխատակազմի ղեկավարի N 02/16.10/40655-2021 գրության պահանջին: | Ընդունվել է։  Խմբագրվել է։ |
| **9. Սոցիալական նախարարական կոմիտեի նիստի արձանագրության 4-րդ կետ** | 25.04.2023 թ. |
|  | N ԿԱ/115-2023 ԿԵՏ 4 գրություն |
| 1. փոխվարչապետ Տիգրան Խաչատրյանի առաջարկությամբ կքննարկվի առանց ծնողական խնամքի մնացած երեխաների թվին պատկանող անձանց անվճար կրթություն ստանալու իրավունքը ոչ ավել, քան 26 տարեկանը սահմանելու փոխարեն՝ մինչև ուսումնառության ավարտը սահմանելու հարցը․ 2. վարչապետի աշխատակազմի սոցիալական հարցերի վարչության պետ Արմենակ Խաչատրյանի դիտարկման համաձայն՝ կքննարկվի առանց ծնողական խնամքի մնացած երեխաներին ուսումնառության ընթացքում վճարվող կրթաթոշակը մինչև 150 տոկոսի չափով սահմանելու, համապատասխան լիազորող նորմ ամրագրելու հարցերը՝ համաձայնեցնելով կրթության, գիտության, մշակույթի և սպորտի նախարարության հետ. 3. նախագծի լրամշակված տարբերակը կներկայացվի վարչապետի աշխատակազմ։ | Ընդունվել է։  Խմբագրվել է։  Համաձայնեցվել է ՀՀ կրթության, գիտության, մշակույթի և սպորտի նախարարության հետ։ |
| **10.** **ՀՀ կրթության, գիտության, մշակույթի և սպորտի նախարարություն** | 04.05.2023 թ. |
|  | N 01//10716-2023 գրություն |
| Կրթության, գիտության, մշակույթի և սպորտի նախարարությունը «Առանց ծնողական խնամքի մնացած երեխաների սոցիալական պաշտպանության մասին» օրենքում փոփոխություններ և լրացումներ կատարելու մասին» Հայաստանի Հանրապետության օրենքի լրամշակված նախագծի վերաբերյալ դիտողություններ և առաջարկություններ չունի:  Միաժամանակ հայտնում ենք, որ նախագծի ընդունմամբ բյուջեում էական փոփոխություններ չեն առաջանալու: | Ընդունվել է ի գիտություն։ |